20. schôdza NR SR - 1.deň - B. popoludní
Dátum: 2024-09-12
Poslanec: Gašpar, Tibor (SMER - SD)
Druh vystúpenia: Vystúpenie v rozprave

114. Ďakujem za slovo. Kolegyne, kolegovia, chcem krátko reagovať, už mi je to trošku aj nepríjemné teraz kvôli pánovi poslancovi Mikloškovi, ktorý tu čaká a chce vystúpiť so svojím príspevkom. Chcem vám sľúbiť, že budem stručný a chcem byť aj vecný, aby ste sa mohol už pripraviť. Z vašich vystúpení je cítiť obavu, pretože vy sa snažíte všetko zľahčovať. Vy snažíte sa podsunúť verejnosti, že tu diskutujeme o nejakých tisíc osemsto, štvortisícových položkách, ktoré ja považujem za tak dôležité ako milióny a ktoré len ukazujú vzorec, akým spôsobom občianske združenia obchádzajú niektoré pravidlá a ako si navyšujú potom odmeny niektorí štatutári priamo pre seba. Ja som to dosť jasne pomenoval. Pán Hargaš, vy ste si preto nič nemusel zapísať, lebo ste tomu jasne rozumeli. Nebolo nutné si nič písať, stačilo len povedať, že, áno, porozumel som všetkému, čo ste povedali. Nič iné. Pán Vančo, nie je tu. Pýta sa mňa, že odkiaľ som mal správu. Pritom zo správy zatiaľ citovala jedine a jedine jeho kolegyňa pani poslankyňa Mesterová. Takže ak má záujem o správu, nech sa obráti na pani kolegyňu, môže si ju prečítať, alebo z nej ďalej diskutovať a o nej rozprávať. Pani Plaváková, reakcia na personálnu politiku. Viete, na tom ministerstve možno ešte aj dnes sú ľudia, ktorí by tam nemali byť z môjho pohľadu a to sa týka aj viacerých iných ministerstiev. Ale personálna práca nie je taká jednoduchá, že len takým spôsobom, ako vy si predstavujete, prídete a minister vymení teraz naraz dvesto alebo tristo úradníkov. Je úplne jedno, či ten človek prišiel za ministra SMER-u v roku 2018, ´17, ´12, ja už neviem, kedy. Dôležité je, ako sa dnes správa v tej funkcii ten človek a či pomáha, alebo nepomáha tomu, aby sa manipulovali procesy pri prideľovaní štátnych dotácií. Myslím, že som sa celkom jasne vyjadril o tom, čo všetko, aké dvojité, trojité funkcie zastával, ako sám seba kontroloval, prípadne si prideľoval veci. To je úplne zrejmé. A to, či ho nominoval minister za SMER a ja neviem dokonca aký, to je z môjho pohľadu v tomto prípade druhoradé. Je podstatné, či ten proces bol, alebo nebol zmanipulovaný. Pani Hanuliaková, tvrdenia o trestných, teda o stíhaných a odsúdených osobách aj v náväznosti na SMER. Skúste to skonkretizovať. To sú presne tie všeobecné floskuly, o ktorých hovoríte, pretože vy to neviete skonkretizovať. Keby som sa vás opýtal na jeden konkrétny prípad, kde je v skutkovej vete opísané, že ide o človeka blízkeho SMER-u a jeho zisk z trestnej činnosti išiel do pokladne SMER-u, tak taký prípad neexistuje. A aby ste vedeli, ročne zlyhávajú nejakých 130 - 140 policajtov. To je jedno, či tam sedel minister Mikulec, či tam sedel minister Kaliňák alebo teraz minister Šutaj Eštok. Za každej vlády budú aj nominanti týchto vlád zlyhávať a budú možno čeliť aj trestným stíhaniam. Len skúste byť konkrétna. Toto je presne argumentácia, ktorá patrí červeným denníčkom. Očierňovať, očierňovať, vytvárať nad SMER-om to, čo tuná používa hore pod balkónom pán Matovič, banda zlodejov a mafiánov. Keď príde na to, aby to konkretizoval, nevie to konkretizovať. Ale ja mu viem ukázať uznesenie, kde bolo napísané, že spáchal daňový podvod, ale že nebol stíhaný kvôli premlčaniu za tento daňový podvod. Pán Dubéci, trošku ste sa rozčúlil. No je moja starosť, s akým pocitom pôjdem dneska domov z tejto schôdze a ja ho zatiaľ mám v pohode. Ja už som čelil iným pocitom a iným emóciám. V návrhu sú totižto uvedené roky 2000 a 2024. Sa stále máte snahu vrátiť, aby ste to trošku zamotali,+ do obdobia pred rokom 2020, keď tu boli vlády Smeru. A ja hovorím, už som to zopakoval a zopakujem to ešte raz, že považujem za vplyv vo verejnom živote z pohľadu pána podpredsedu Šimečku za dôležitý od roku 2020 do roku 2024. Som vám povedal, aké funkcie zastával, som vám už povedal, že ste vtedy vstúpili ako strana do politického súboja a mali ste aj nejaké zastúpenie v parlamente, boli ste v prostredí výkonnej moci. A vy dokonca sám, to je moja pripomienka k vám, že ste tu mali trošku takú nejakú výhradu voči tomu, že ako to tu teraz vyzerá. Však vy ste bol vo výkonnej moci. Vy ste sa priamo na tom podieľal. Tak prijmite už trošku tú zodpovednosť za to, v akom stave ste odovzdali Slovensko na konci roku 2023. Pán Štefunko, to povedala aj pani poslankyňa Vaľová, účtovanie malého občianskeho združenia si netreba všímať, pretože to nie je veľmi dôležité. Tak ste to povedali takým spôsobom, že sú tu iné, iné kauzy, ktoré sú väčšie a podobne, alebo sám ste chcel týmto z môjho pohľadu vyjadriť spôsob, že to nie je dôležité pre túto chvíľu. Tak jak je dôležité pre Slovensko každý jeden zákon, ktorý v tomto parlamente schvaľujeme a ceny potravín a všetko, čo ste povedali, kvalita zdravotníctva, tak je dôležité, aby sme vedeli pravdu aj o týchto dotáciách, keby boli na úrovni tisíc eur. Ale oni nie sú na úrovni tisíc eur. Len jeden projekt, ktorý som vám tu prečítal, bol za 50-tisíc eur. A za tie štyri roky vo vzťahu k trom subjektom, ktoré sú okolo pána Šimečku, to bolo milión dvestotisíc eur. Takže to nie sú žiadne drobné. A aby ste Slovákom neodkazovali, že tu nemáme o čom diskutovať. Máme tu o čom diskutovať. Chápem, že je to nepríjemné. Ja sám tu čelím vašim invektívam, ale ja budem o tom ďalej hovoriť nahlas. Ja chcem, aby to bolo počuť. Ďakujem. (Potlesk v sále.)